Қазақстан Республикасындағы мерекелер туралы

Қазақстан Республикасының 2001 жылғы 13 желтоқсандағы N 267-ІІ Заңы.

      Осы Заң Қазақстан Республикасында атап өтілетін мерекелердің құқықтық негіздерін айқындайды.

**1-бап. Қазақстан Республикасында атап өтілетін мерекелер**

      Қазақстан Республикасында ұлттық мерекелер, мемлекеттік мерекелер, кәсіби және өзге де мерекелер атап өтіледі.

      Ұлттық мерекелер - Қазақстан мемлекеттілігінің дамуына елеулі ықпал еткен, ерекше тарихи маңызы бар оқиғалардың құрметіне Қазақстан Республикасында белгіленген мерекелер. Ұлттық мерекелерді мейрамдау кезінде орталық және жергілікті мемлекеттік органдарда ресми іс-шаралар өткізіледі.

      Мемлекеттік мерекелер - қоғамдық-саяси маңызы бар оқиғаларға арналған, сондай-ақ Қазақстан Республикасының азаматтары дәстүрлі түрде атап өтетін мерекелер. Мемлекеттік мерекелерді мейрамдау кезінде ресми іс-шаралар өткізілуі мүмкін.

      Кәсіби және өзге де мерекелер - ұлттық және мемлекеттік мерекелер мәртебесі берілмеген, азаматтардың жекелеген санаттары атап өтетін мерекелер.

**2-бап. Ұлттық мерекелер**

      Қазақстан Республикасындағы Ұлттық мереке - 16-17 желтоқсанда атап өтілетін 16-желтоқсан - Тәуелсіздік күні.

**3-бап. Мемлекеттік мерекелер**

      Қазақстан Республикасындағы мемлекеттік мерекелер - мына күндері атап өтілетін мерекелер:

      1-2 қаңтар - Жаңа жыл;

      8 наурыз - Халықаралық әйелдер күні;

      21-23 наурыз - Наурыз мейрамы;

      1 мамыр - Қазақстан халқының бірлігі мерекесі;

      7 мамыр - Отан қорғаушы күні;

      9 мамыр - Жеңіс күні;

      6 шілде - Астана күні;

      30 тамыз - Қазақстан Республикасының Конституциясы күні.

      1 желтоқсан – Қазақстан Республикасының Тұңғыш Президенті күні.

      Ескерту. 3-бапқа өзгеріс енгізілді - ҚР 2008.06.25 N 47-IV (қолданысқа енгізілу тәртібін [2-тармақтан](http://adilet.zan.kz/kaz/docs/Z080000047_#3) қараңыз), 2009.04.22 [N 152-IV](http://adilet.zan.kz/kaz/docs/Z090000152_#2), 2011.12.14 [N 509-IV](http://adilet.zan.kz/kaz/docs/Z1100000509#2), 2012.10.19 [N 43-V](http://adilet.zan.kz/kaz/docs/Z1200000043#2) (алғашқы ресми жарияланған күнінен бастап қолданысқа енгізіледі) Заңдарымен.

**4-бап. Кәсіби және өзге де мерекелер**

      Кәсіби және өзге де мерекелер Қазақстан Республикасындағы мерекелік даталар болып табылады.

      Мерекелік күндер тізбесін Қазақстан Республикасының Үкіметі белгілейді.

      Ескерту. 4-бапқа өзгеріс енгізілді - ҚР 03.07.2017 [№ 86-VI](http://adilet.zan.kz/kaz/docs/Z1700000086#62) Конституциялық заңымен (алғашқы ресми жарияланған күнінен кейін күнтізбелік он күн өткен соң қолданысқа енгізіледі).

**5-бап. Мереке күндері**

      Қазақстан Республикасындағы ұлттық және мемлекеттік мерекелер атап өтілетін күндер Қазақстан Республикасының еңбек заңдарына сәйкес мереке күндері деп танылады.

      Қазақстан Республикасындағы мереке күндері жұмыс істемейтін күндер болып табылады.

      Демалыс және мереке күндері сәйкес келген жағдайда мерекеден кейінгі жұмыс күні демалыс күні болады.

**6-бап. Осы Заңды қолданысқа енгізу тәртібі**

      1. Осы Заң ресми жарияланған күнінен бастап қолданысқа енгізіледі.

      2. Қазақстан Республикасы Президентінің "Қазақстан Республикасындағы мереке күндері туралы" 1995 жылғы 18 қазандағы N 2534 [заң күші бар Жарлығының](http://adilet.zan.kz/kaz/docs/U950002534_%22%20%5Cl%20%22z0)(Қазақстан Республикасы Жоғарғы Кеңесінің Жаршысы, 1995 ж., N 21, 125-құжат) күші жойылды деп танылсын.

|  |
| --- |
| Қазақстан РеспубликасыныңПрезиденті |